บัวหลวงสะกิดอย่าฝันหุ้นดี ข่าวลบรออยู่
บล.บัวหลวง มองต่างมุม ครึ่งแรกปีหน้า หุ้นร่วง 100 จุด รับข่าวยุบสภาและปรับฐานรอดูตัวเลขกำไร บจ. ปี 2553
25 ธ.ค. 2553

บล.บัวหลวง มองต่างมุม ครึ่งแรกปีหน้า หุ้นร่วง 100 จุด รับข่าวยุบสภาและปรับฐานรอดูตัวเลขกำไร บจ. ปี 2553 
นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิจัย บริษัทหลักทรัพย์ (บล.) บัวหลวง (BLS) เปิดเผยว่า แนวโน้มดัชนีหุ้นในช่วงครึ่งแรกของปี 2554 มีโอกาสลดลงประมาณ 100 จุด หรือ 7-10% จากระดับปัจจุบัน ทำให้ดัชนีหุ้นต่ำกว่าระดับ 1,000 จุดได้ เพราะรัฐบาลจะมีการยุบสภา ซึ่งตามสถิติดัชนีหุ้นจะปรับตัวลดลงประมาณ 5% ล่วงหน้า 1 เดือนก่อนจะยุบสภา
นอกจากนี้ นักลงทุนจะมีการขายทำกำไรหลังจากดัชนีขึ้นมา 30% และรอผลประกอบการของบริษัทจดทะเบียนงวดปี 2553 ซึ่งหากออกมาดีจะเป็นปัจจัยหนุนให้ดัชนีหุ้นปรับตัวเพิ่มขึ้นต่อได้
“นักลงทุนน่าจะเข้าซื้อหุ้นในไตรมาส 2 เพราะครึ่งปีหลังมีโอกาสดีกว่าครึ่งแรก โดยเฉพาะหุ้นกลุ่มพลังงานจากราคาน้ำมันมีโอกาสสูงขึ้นเฉลี่ย 100 เหรียญสหรัฐต่อบาร์เรล เพิ่มขึ้น 26% จาก 78 เหรียญสหรัฐในปีนี้ ทำให้ดัชนีแตะระดับ 1,200 จุดได้ หรือโต 15-18% และหากรวมกับผลตอบแทนเงินปันผลจะเท่ากับ 20%” นายชัยพร กล่าว
ด้านราคาทองคำคาดว่าจะอยู่ที่ 1,500 เหรียญสหรัฐต่อออนซ์ เพิ่มขึ้น 7.6% จากปีนี้ และให้น้ำหนักน้อยกว่าการลงทุนในหุ้นและน้ำมัน
นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) กล่าวว่า ปี 2554 ดัชนีหุ้นจะมีความผันผวนมากกว่าปีนี้เนื่องจากฐานดัชนีที่สูงขึ้น และปัจจัยต่างประเทศเข้ามากระทบ 
อย่างไรก็ตาม ปีหน้ายังเป็นปีที่เหมาะสมกับการลงทุนในสินทรัพย์เสี่ยงประเภทหุ้นและสินค้าโภคภัณฑ์เป็นหลัก
“พอร์ตในปีหน้าให้ลงทุนในหุ้น 60% เท่ากับปีนี้ พันธบัตรรัฐบาล 20% สินค้าโภคภัณฑ์ทั้งน้ำมันและทองคำ 15% และที่เหลือ 5% เป็นเงินสด” นางภัทธีรา กล่าว